Rituaalit, kokouspöytäkirjat, koulutusoppaat ja jäsenlistat joutuivat hakkereiden kynsiin.

Seinäjoen seudun vapaamuurareiden verkkosivut joutuivat torstaina tietomurron kohteeksi. Verkkoon levisi liki 200 tiedostoa, jotka sisältävät mm. alueyhdistyksen jäsenlistat, vuosikertomukset, kokouspöytäkirjat, ohjeet salaisiin rituaaleihin sekä oppimateriaalit koulutuksen eri tasoille.

Tietomurto tapahtui, kun tavallisen internetin ulkopuolella toimivassa TOR-verkossa sijaitsevalla keskustelupalstalla laitettiin torstaina jakoon salasanat Alahamari ry:n verkkosivulle. Pian tämän jälkeen joku keskustelupalstan käyttäjä latasi yhdistyksen jäsenille tarkoitetulta verkkosivulta löytyvät tiedot ja laittoi ne jakoon tavallisen verkon puolelle.

Kokouspöytäkirjoihin kirjatut puheenvuorot antavat hyvän kuvan vapaamuurareiden toiminnasta. Samalla ne myös selittävät, miksi järjestö pyrkii niin suureen salaperäisyyteen.

– Tämä ei ole salaseura, mutta nämä menot ovat salaisia. Ne halutaan pitää salaisina, että ne antavat elämyksiä. Elämyksellisyys katoaisi, jos menot olisivat tiedossa, eräässä kokouspuheenvuorossa perusteltiin.

Yhdistyksen virallinen yhteyshenkilö Pentti Pääjärvi sai perjantaina tiedon tietomurrosta Iltalehdeltä.

– Vai niin. No, enpä ole tästä kuullut yhtään mitään. Täytyy nyt sitten katsoa mihin toimenpiteisiin tässä ryhdytään, yhdistystä perustamassa ollut Pääjärvi tuumi.